b'\n_START_ARTICLE_\nJo\xc3\xabl Matip\n_START_SECTION_\nMladinska leta\n_START_PARAGRAPH_\nMatipova mati je Nemka, medtem ko je njegov o\xc4\x8de - biv\xc5\xa1i nogometa\xc5\xa1 Jean Matip - po narodnosti Kamerunec.  Njegov brat Marvin Matip in bratranec Joseph-D\xc3\xa9sir\xc3\xa9 Job se prav tako pre\xc5\xbeivljata z igranjem nogometa.  Jo\xc3\xabl je svojo kariero pri\xc4\x8del v bochumskem klubu SC Weitmar 45. Od leta 1997 do 2000 je svoje nogometno znanje pilil v \xc5\xa1oli VfL Bochuma. Ob prelomu tiso\xc4\x8dletja je nato prestopil k mladinskemu pogonu kluba FC Schalke 04. S Schalkejevo B-mladinsko ekipo je leta 2008 osvojil Vestfalski pokal.\n_START_SECTION_\n\xc4\x8clanska kariera\n_START_PARAGRAPH_\n17. oktobra 2009 je po 9 letih treninga pod okriljem Schalkejevega mladinskega pogona kon\xc4\x8dno dobil prilo\xc5\xbenost tudi v \xc4\x8dlanskih vrstah. Tekmo proti Saarbr\xc3\xbcckenu je namre\xc4\x8d za\xc4\x8del v za\xc4\x8detni postavi Schalkejeve druge ekipe. Prehod od druge do prve ekipe je bil zanj ekspresno hiter, saj je \xc5\xbee tri tedne kasneje debitiral v modrem dresu rudarjev - in to kar na derbiju proti m\xc3\xbcnchenskemu Bayernu. Derbi je pri\xc4\x8del celo v za\xc4\x8detni postavi, zaupanje trenerja Felixa Magatha je hitro upravi\xc4\x8dil, saj je v 43. minuti dosegel svoj prvi zadetek v \xc4\x8dlanski karieri.  Z zadetkom je postavil tudi kon\xc4\x8dni izid 1\xe2\x80\x931, po koncu sre\xc4\x8danja so ga celo razglasili za igralca sre\xc4\x8danja. _NEWLINE_2. marca 2010 je po dobri sezoni in pol rednega igranja za Schalke s svojimi delodajalci sklenil profesionalno pogodbo, ki ga s klubom iz Gelsenkirchna ve\xc5\xbee do konca junija 2013.\n_START_SECTION_\nReprezentan\xc4\x8dna kariera\n_START_PARAGRAPH_\n23. decembra 2009 je Matipa vpoklical tedanji selektor kamerunske reprezentance Paul Le Guen. Slednji si je Matipa \xc5\xbeelel videti na prihajajo\xc4\x8dem Afri\xc5\xa1kem pokalu narodov 2010.  6. januarja 2010 je nato postalo jasno, da na turnirju ne bo nastopil, ker se je \xc5\xbeelel osredoto\xc4\x8diti na svoje igre v Bundesligi.  Ob tem so ga nekateri posamezniki z Nem\xc5\xa1ke nogometne zveze \xc5\xa1e vedno hoteli videti v dresu nem\xc5\xa1ke reprezentance, kar ne bi bilo ni\xc4\x8d nenavadnega, saj se je navsezadnje rodil na nem\xc5\xa1kih tleh. Do takega preobrata naposled vendarle ni pri\xc5\xa1lo. Matip resda ni nastopil na Pokalu narodov (\xc4\x8deprav so ga Kamerunci za to tedaj \xc5\xbee registrirali, njegovega mesta pa niso mogli ve\xc4\x8d zamenjati s kom drugim), a se je marca 2010 vendarle izjasnil o svojem sodelovanju s kamerunsko izbrano vrsto.  V rde\xc4\x8dezelenem dr\xc5\xbeavnem dresu je tako debitiral na prijateljski tekmi z Italijo, selektor Le Guen pa ga je maja 2010 tudi uvrstil med potnike na afri\xc5\xa1ko Svetovno prvenstvo 2010, ki je potekalo v Ju\xc5\xbeni Afriki.  Prvo tekmo prvenstva proti Japonski je za\xc4\x8del od prve minute, dokler ga ni v 63. minuti zamenjal Achille Emana. Tekma se je kon\xc4\x8dala z japonsko zmago 1\xe2\x80\x930. Selektor Le Guen ga na naslednjih dveh tekmah ni ve\xc4\x8d poslal v igro, Kamerun pa je v skupini E zasedel zadnje 4. mesto ter se poslovil od nadaljnjega tekmovanja.'